Ronel Nel se 'Pelgrimshoop' is 'n storie met 'n hart | Maroela Media
Pelgrimshoop is die skrywer Ronel Nel se eerste roman. Foto: Maroela Media.
Sy gebruik feite uit Suid-Afrika se geskiedenis en vermeng dit behendig met haar familie se eie verlede om die storie van Pelgrimshoop te maak.
Die hoofkarakter, Hannah de Witt, kom uit 'n half-Joods, half-Afrikaanse familie van Pretoria op die fiktiewe dorpie Pelgrimshoop in die Laeveld aan. Dit is 1956, nie 'n maklike tyd vir mense soos Hannah wat ander aanvaar vir wie hulle is en haar nie aan die vooroordele van haar tyd steur nie.
Sy het hierheen gekom as leermeesteres van 'n ryk perdeboer, genaamd Elias Barr. Hy is aanvanklik vir haar 'n enigma. Hy is nors en terughoudend, maar dit is 'n skans waaragter hy sy grootste geheim bewaar, besef Hannah mettertyd.
Ronel Nel. Foto: Lapa Uitgewers.
Terwyl sy vir hom die skatkis van die wetenskap, musiek en letterkunde ontsluit, leer sy op haar beurt van hom wat dit beteken om verknog te wees aan die grond en diere, van wat dit bereken om net 'n paar mense aan jou kant te hê in die aangesig van brutale vyandigheid van die kleindorpse gemeenskap. En in Elias leer sy wat liefde is en hoe versigtig dit hanteer moet word.
Hoewel die roman in 1956 afspeel, is die kwessies soos blinde vooroordeel jeens alles wat "anders" is vandag steeds relevant.
Nel is 'n vryskutjoernalis wat sedert 1988 vir verskeie gesins- en reistydskrifte skryf. Sy is ook verantwoordelik vir rooirose se boeke-, kuns-, en vermaakafdeling. Nel het al 'n digbundel en drie kinderverhale op haar skrywerskerfstok.
Luister bo aan hierdie berig hoe vertel Ronel Nel self meer oor die inspirasie agter die storie van Pelgrimshoop en watter soort boeke sy graag self lees as sy tyd het.